**Prøveform i billedkunst c-niveau**   
Prøven består af to dele:

1) en prøve i eksaminandens eksamensprojekt

2) en prøve i det teoretisk, praktiske og analytiske stof på grundlag af en opgave, som tager udgangspunkt i undervisningens forløb og eksaminandens portfolio (dvs. jeres skitsebog, jeres digitale mappe og den mappe, hvor I har gemt alt det praktiske arbejde I har lavet gennem året)

Eksaminanden vælger selv rækkefølgen.

1) Prøvedelen i eksaminandens eksamensprojekt: Grundlaget for denne del af prøven er eksaminandens eksamensprojekt. Eksaminationen indledes med et oplæg, hvor eksaminanden redegør for og diskuterer centrale elementer i eksamensprojektet og processen. Oplægget uddybes i en kort samtale mellem eksaminand og eksaminator.

2) Prøvedelen i det teoretiske, praktiske og analytiske stof. Eksaminanden trækker en opgave udarbejdet af eksaminator inden for et emne, der er formuleret således, at eksaminanden kan inddrage eksempler på tværs af de emner, som holdet har arbejdet med i løbet af skoleåret. Eksemplerne er primært visuelle værker fremstillet af andre og dels eksaminandens eget praksisarbejde. Besvarelsen uddybes i en efterfølgende samtale mellem eksaminand og eksaminator.   
Eksaminationstiden er ca. 30 minutter pr. eksaminand. Forberedelsestiden er ca. 60 minutter pr. eksaminand.

**Hvordan forbereder jeg mig til bk-eksamen?**

1. **Forbered et mundtligt oplæg om dit eksamensprojekt på 5- 7 minutter.**  
   I dit oplæg skal du på baggrund af dine inspirationsværker og dit skitsemateriale gøre rede for din arbejdsproces OG så skal du selvfølgelig vise dit eksamensprojekt og lave en betydningsanalyse og en formanalyse af dit projekt.

1. **Læs studieplanen og pensum godt igennem:**

-Læs **pensum** og dine egne noter godt igennem (pensum fremgår af studieplanen)  
-Se årets **pptx’er** igennem (dem finder du også i studieplanen) og hent dem ned på din harddisk. Du har ikke netadgang i forberedelsen.   
-Sørg for at du har styr på fagets begreber, og at du kan bruge dem aktivt i en værkanalyse.  
(se begrebslisten)   
-Saml alle de værker og skitser du har lavet i løbet af året i din mappe og din skitsebog.